O‘zbekiston Respublikasida koronavirus infeksiyasi tarqalishining oldini olish tadbirlariga ajratilayotgan mablag‘larning samaradorligini ta’minlashga oid qo‘shimcha chora-tadbirlar to‘g‘risida

O‘zbekiston Respublikasi hududida koronavirus infeksiyasiga qarshi kurashish davrida tibbiyot xodimlari zimmasiga tushgan yuqori ish yuklamasini yumshatish hamda mablag‘lardan samarali va oqilona foydalanishni ta’minlash maqsadida Vazirlar Mahkamasi qaror qiladi: 
 1. Quyidagilar:
 a) O‘zbekiston Respublikasi Sog‘liqni saqlash vazirligi tomonidan koronavirus infeksiyasi bilan kasallangan bemorlarni davolash standartlari yangidan ko‘rib chiqib tasdiqlanganligi va bunda bemorlarning davolanishda bo‘lish muddati 10 kundan 7 kungacha qisqartirilganligi;
 b) 2020-yil 20-avgustdan boshlab:
 koronavirus infeksiyasi bilan kasallangan bemorlar joylashgan muassasalarda faoliyat olib borayotgan tibbiyot xodimlari va boshqa xodimlar hamda koronavirus infeksiyasini aniqlash laboratoriyalari xodimlari ish faoliyatini tashkil qilish amaldagi 14 kunlik “vaxta” usulidan belgilangan sanitariya va gigiyena qoidalariga qat’iy rioya qilgan holda kunlik tarzda kelib-ketish tizimiga o‘tkazilganligi;
 koronavirus infeksiyasi bilan kasallangan bemorlarni kechayu kunduz tanaffussiz davolashga ixtisoslashgan tibbiyot tashkilotlarida, jumladan, intensiv palatalar va reanimatsiya bo‘limlarida grafik asosida kechki va tungi vaqtlarda vrachlar navbatchilik qilishi orqali tibbiy yordam uzluksiz ko‘rsatishi yo‘lga qo‘yilganligi ma’lumot uchun qabul qilinsin.
 2. Belgilansinki, 2022-yil 1-yanvardan e’tiboran:
 koronavirus infeksiyasi bilan kasallangan bemorlar joylashgan muassasalarda faoliyat olib borayotgan tibbiyot va boshqa xodimlar hamda koronavirus infeksiyasini aniqlash laboratoriyalari xodimlariga ishlagan davri uchun ish yuklamalarini inobatga olgan holda ularning tarif stavkalariga 200 foiz miqdorida maxsus ustama joriy qilinadi.
 Bunda:
 anesteziolog-reanimatolog vrachlariga maxsus ustamalar 1,2 koeffitsiyentga oshirilgan holda hisob-kitob qilinadi va to‘lab beriladi;
 maxsus ustama to‘lovlari to‘lanadigan tibbiyot xodimlari va boshqa xodimlarning oylik lavozim maoshiga 6 foiz miqdorida har kunlik qo‘shimcha to‘lov amalga oshirilmaydi.
 3. Quyidagilar:
 Koronavirus infeksiyasi bilan kasallangan bemorlarni davolash obyektlarida hamda koronavirus infeksiyasini aniqlash laboratoriyalarida faoliyat olib borayotgan xodimlarga maxsus rag‘batlantirish to‘lovlarini to‘lash tartibi to‘g‘risidagi nizom 1-ilovaga muvofiq;
 Koronavirus infeksiyasi tarqalishiga qarshi kurashish tadbirlariga jalb qilingan tibbiyot, sanitariya-epidemiologik osoyishtalik va jamoat salomatligi xizmati xodimlari va boshqa xodimlarga 6 foizlik kunlik qo‘shimcha to‘lov o‘rniga har oylik moddiy rag‘batlantirish to‘lovlari amalga oshiriladigan lavozimlar ro‘yxati 2a-ilovaga muvofiq tasdiqlansin. 
 4. O‘zbekiston Respublikasi Sog‘liqni saqlash vazirligi Sanitariya-epidemiologik osoyishtalik va jamoat salomatligi xizmati bilan birgalikda bir hafta muddatda vaqtinchalik karantinda saqlanayotgan shaxslar va koronavurus infeksiyasini yuqtirgan bemorlar uchun kunlik ovqatlanish me’yorlarini qayta ko‘rib chiqsin va tasdiqlasin hamda Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklariga yetkazsin. 
 5. Koronavirus infeksiyasini yuqtirgan bemorlar bilan muloqotga kirishadigan, zararlangan bemorlar joylashtirilgan tibbiyot muassasalari, vaqtinchalik shifoxonalar, provizor muassasalari, bo‘limlari hamda koronavirus infeksiyasini aniqlash laboratoriyalarining ro‘yxati O‘zbekiston Respublikasi Sog‘liqni saqlash vazirligi tomonidan tasdiqlanishi belgilab qo‘yilsin.
 6. O‘zbekiston Respublikasi Sog‘liqni saqlash vazirligining koronavirus infeksiyasi bilan kasallangan bemorlarni kechayu kunduz tanaffussiz davolashga ixtisoslashgan tibbiyot muassasalarida faoliyat yuritayotgan tibbiyot xodimlarini zaruratga ko‘ra yotoqxona bilan ta’minlash va kunlik ovqatlanish to‘g‘risidagi taklifi ma’qullansin.
 8. O‘zbekiston Respublikasi Sog‘liqni saqlash vazirligi respublika bo‘yicha koronavirus infeksiyasiga qarshi kurashish tadbirlariga jalb qilingan xodimlar to‘g‘risidagi ma’lumotlar, bemorlarni qabul qilish va chiqish qaydnomasi, tovar-moddiy boyliklarning harakati hamda shifoxonalar bo‘yicha boshqa tahliliy ma’lumotlar shaffofligini ta’minlash maqsadida bir hafta muddatda real vaqt rejimida ishlaydigan “Bemor.ssv.uz” elektron nazorat dasturini ishga tushirsin. 
 10. O‘zbekiston Respublikasi Moliya vazirligining Davlat moliyaviy nazorati hududiy boshqarmalari koronavirus infeksiyasiga qarshi kurashish davrida tibbiyot muassasalariga Davlat budjetidan ajratilayotgan mablag‘larning maqsadli ishlatilishi, shu jumladan, jalb qilingan xodimlarga maxsus ustama to‘lovlarining to‘g‘ri va to‘liq to‘lanishi ustidan tizimli nazorat o‘rnatsin.
 11. Vazirlar Mahkamasinining “Koronavirus infeksiyasini yuqtirgan bemorlarga tibbiy yordam ko‘rsatish samaradorligini oshirish chora-tadbirlari to‘g‘risida” 2020-yil 4-avgustdagi 461-son qaroriga 4-ilovaga muvofiq o‘zgartirishlar kiritilsin.
 12. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari — iqtisodiy taraqqiyot va kambag‘allikni qisqartirish vaziri J.A. Qo‘chqorov hamda O‘zbekiston Respublikasi Bosh vazirining ijtimoiy rivojlantirish masalalari bo‘yicha o‘rinbosari B.A. Musayev zimmasiga yuklansin. 
 1. Ushbu Nizom koronavirus infeksiyasini yuqtirgan bemorlar bilan muloqotga kirishadigan, bemorlar joylashtirilgan tibbiyot muassasalari, vaqtinchalik shifoxonalar hamda koronavirus infeksiyasi tasdiqlanmagan ammo barcha klinik belgilari mavjud, shifoxonaga yotqizish talab qilinadigan bemorlar uchun shoshilinch tibbiy yordam ko‘rsatuvchi provizor tibbiyot muassasalarida va bo‘limlarida (keyingi o‘rinlarda — statsionar tibbiyot muassasalari) va koronavirus infeksiyasini aniqlash laboratoriyalarida (keyingi o‘rinlarda — laboratoriyalar) faoliyat olib borayotgan xodimlarga maxsus qo‘shimcha rag‘batlantirish to‘lovini (keyingi o‘rinlarda — maxsus ustama) amalga oshirish tartibini belgilaydi.
 2. Xodimlarga maxsus ustamalar va ularga hisoblanadigan ijtimoiy soliqlar 2022-yilda koronavirus pandemiyasiga qarshi kurashish va vaksina sotib olish uchun ajratiladigan mablag‘lar hisobidan amalga oshiriladi.
 3. Maxsus to‘lov uchun O‘zbekiston Respublikasi Davlat budjetidan moliyalashtiriladigan tashkilotlarga alohida shaxsiy g‘azna hisobvaraqlari ochiladi.
 4. Koronavirus infeksiyasi bilan kasallangan bemorlar joylashgan muassasalarda faoliyat olib borayotgan tibbiyot va boshqa xodimlar hamda koronavirus infeksiyasini aniqlash laboratoriyalari xodimlariga ishlagan davri uchun ish yuklamalarini inobatga olgan holda ularning tarif stavkalariga 200 foiz miqdorida maxsus ustama belgilanadi.
 Anesteziolog-reanimatolog vrachlarga maxsus ustamalar 1,2 koeffitsiyentga oshirilgan holda hisob-kitob qilinadi va to‘lab beriladi;
 Boshqa xodimlar tarkibiga jalb etilgan yordamchi, texnik va xizmat ko‘rsatuvchi xodimlar kiradi.
 6. Maxsus ustama tibbiyot xodimlari va boshqa xodimlarga, shu jumladan, qisqa muddatga jalb etilgan tor yo‘nalishdagi tibbiyot mutaxassislariga haqiqatda ishlangan ish hajmi uchun to‘lanadi.
 7. Laboratoriyalarda faoliyat olib borayotgan xodimlarga maxsus to‘lovlar respublika darajasidagi laboratoriyalar, O‘zbekiston Respublikasi Sanitariya-epidemiologik osoyishtalik va jamoat salomatligi xizmati, uning hududiy boshqarmalari, tuman (shahar) bo‘limlari laboratoriyalari, davolash muassasalari laboratoriyalari hamda OITS markazlari laboratoriyalari uchun yuqori turuvchi sog‘liqni saqlash organi rahbarlarining buyruqlari asosida jalb etilgan shaxslarga to‘lanadi.
 Bunda O‘zbekiston Respublikasi Sanitariya-epidemiologik osoyishtalik va jamoat salomatligi xizmati, uning hududiy boshqarmalari, tuman (shahar) bo‘limlari rahbarlari ushbu nizomga ilovaga muvofiq me’yorga, epidemiologik holatga asosan xodimlarni laboratoriyalarga jalb etadi.
 Maxsus to‘lovlar miqdori haqiqatda ishlagan davr uchun har oylik ish yuklamasini inobatga olgan holda ushbu laboratoriyada haqiqatda shu davrda o‘tkazilgan test sinovlari hajmidan kelib chiqqan holda belgilanishi lozim bo‘lgan xodimlar soniga mutanosib ravishda aniqlanadi.
 9. Statsionar tibbiyot muassasalarida faoliyat olib borayotgan tibbiyot xodimlari va boshqa xodimlarga maxsus to‘lovlar ushbu obyektlarda haqiqiy ishlangan davri uchun to‘lanadi. Bunda bemorlar bo‘lmagan davrda vaqtincha faoliyat yuritmagan davr uchun maxsus to‘lovlar to‘lanmaydi. Bemorlar soni belgilangan me’yorlar bo‘yicha nazarda tutilgan o‘rinlar soniga nisbatan keskin kamaygan taqdirda, davolashga jalb etilgan xodimlar soni tegishli ravishda kamaytiriladi.
 10. Koronavirus infeksiyasi bilan vafot etgan yoki ushbu infeksiyaga gumon qilingan marhumlar jasadini kafanlash va dafn etish guruhi yuqori turuvchi tegishli tashkilot buyrug‘i asosida tashkil etiladi. 
 Koronavirus infeksiyasidan vafot etgan shaxslarni pataloganatomik tekshiruvdan o‘tkazish, marhumlar jasadini kafanlash va dafn etish uchun jalb qilinadigan xodimlarga haqiqatda ishlagan ish davri uchun ushbu nizomning 4-bandida ko‘rsatib o‘tilgan miqdorlarda maxsus to‘lovlar to‘lanadi. 
 Bunda patalagoanatomik xizmatining 1 nafardan vrach-pataloganatomi, sanitari, sanitar-farroshi, murda tashuvchi brigada sanitari va uning haydovchisi hamda dezinfektorlardan iborat guruh (jami 6 nafar) tuziladi.
 11. Statsionar tibbiyot muassasalari va laboratoriyalarga jalb etiladigan tibbiyot xodimlari va boshqa xodimlar asosiy ish joyining rahbari (yoki mas’ul shaxsi) safarbar qilinishi haqidagi buyrug‘i bilan birga pasport nusxasi, soliq to‘lovchining indentifikatsiya raqami (STIR), shaxsiy jamg‘arilib boriladigan pensiya hisobvarag‘i (ShJBPH) raqami haqidagi ma’lumotlarni statsionar tibbiyot muassasasi yoki laboratoriyasi mavjud bo‘lgan muassasaga taqdim etadi.
 Sog‘liqni saqlash vazirligi yoki hududiy sog‘liqni saqlash boshqaruv organi statsionar tibbiyot muassasasi va laboratoriyalarga jalb etiladigan tibbiyot xodimlari va boshqa xodimlarning ro‘yxatini (zaxirasini) shakllantirib boradi.
 12. Statsionar tibbiyot muassasasi buxgalteri boshqa muassasalardan jalb qilingan xodimlar to‘g‘risidagi ma’lumotlarni budjet hisobi va hisoboti yuritilishini kompleks avtomatlashtirish uchun mo‘ljallangan “UzASBO” dasturiy majmuiga kiritadi hamda ularga maxsus to‘lovlarni to‘lash uchun tegishli buxgalteriya hisob-kitoblarini amalga oshiradi, to‘lov qaydnomalarini shakllantiradi hamda O‘zbekiston Respublikasi Moliya vazirligining G‘aznachiligi tegishli bo‘linmasiga so‘rovnoma yuboradi. 
 13. Statsionar tibbiyot muassasalari va laboratoriyalar tomonidan maxsus to‘lovni to‘lash uchun hisobvarag‘ida yetishmaydigan mablag‘ bo‘yicha qo‘shimcha mablag‘ ajratish to‘g‘risida asoslangan hisob-kitoblar bilan O‘zbekiston Respublikasi Moliya vazirligining hududiy boshqaruv organlariga (keyingi o‘rinlarda — moliya boshqarmalari) to‘lovlarni amalga oshirishdan kamida bir hafta oldin buyurtmanoma taqdim qiladi.
 14. Moliya boshqarmalari asoslangan hisob-kitoblarga muvofiq ikki kun muddatda zarur qo‘shimcha mablag‘larni tegishli muassasa shaxsiy g‘azna hisobvarag‘iga ajratadi.
 15. Moliya boshqarmalari maxsus to‘lovlarni to‘liq ajratish uchun shaxsiy g‘azna hisobvarag‘ida mablag‘lar yetishmovchiligi mavjud bo‘lganida, asoslangan hisob-kitoblar bilan O‘zbekiston Respublikasi Moliya vazirligiga qo‘shimcha mablag‘ ajratish to‘g‘risida murojaat qiladi.
 O‘zbekiston Respublikasi Moliya vazirligi hisob-kitoblardan kelib chiqib, bir kun muddatda zarur mablag‘larni moliya boshqarmalarining shaxsiy g‘azna hisobvarag‘iga ajratadi.
 16. Statsionar tibbiyot muassasalari va laboratoriyalarning kadrlar bo‘limi yoki kadrlar hisobini yuritish vazifasi yuklatilgan xodim tomonidan tibbiyot xodimlari va boshqa xodimlarning ishlagan soatlari ko‘rsatilgan holda ish kunini hisoblash tabeli shakllantiriladi hamda muassasa rahbari tomonidan tasdiqlanadi.
 Muassasa hisobxonasi tomonidan budjet hisobi va hisoboti yuritilishini kompleks avtomatlashtirish uchun mo‘ljallangan “UzASBO” dasturiy majmuada kunlik tabelga asosan har oyning o‘n beshinchi va oxirgi kunida maxsus to‘lovlar hisoblanadi va so‘rovnoma shakllantiriladi.
 17. Ushbu Nizom talablari respublikada koronavirus infeksiyasi tarqalishiga qarshi kurashish tadbirlari rasman to‘xtatiladigan oy yakuniga qadar amal qiladi.
 18. Ushbu Nizomda nazarda tutilgan maxsus to‘lovni olish uchun xodimlar va tashkilotlar ro‘yxatlari to‘g‘ri shakllantirilishi, tegishli ma’lumot va hisob-kitoblarning to‘g‘riligi, shuningdek, ajratilgan mablag‘lardan samarali va maqsadli foydalanilishi yuzasidan shaxsiy javobgarlik tibbiyot muassasalari rahbarlari va bosh buxgalterlari zimmasiga yuklanadi.
 19. Tibbiyot muassasasiga biriktirilgan moliya xodimlari boshqa muassasalardan jalb qilingan xodimlarning ma’lumotlarini aniqlashda, ularni budjet hisobi va hisobot yuritilishini kompleks avtomatlashtirish uchun mo‘ljallangan “UzASBO” dasturiy majmuaga kiritishga, zarur hollarda maxsus to‘lovlarni hisoblashda ko‘maklashadi.
 20. Ushbu Nizomda nazarda tutilgan maxsus to‘lovlar to‘g‘ri, to‘liq va uzluksiz amalga oshirilishini nazorat qilish O‘zbekiston Respublikasi Moliya vazirligining Davlat moliyaviy nazorati departamentiga yuklanadi. 
 21. Ushbu Nizom talablari buzilishida aybdor bo‘lgan shaxslar qonunchilik hujjatlarida belgilangan tartibda javob beradilar. 
 1. 3-bandning uchinchi xatboshisi va 6-bandning yettinchi xatboshisi, 8-band, 10-bandning ikkinchi xatboshisi o‘z kuchini yo‘qotgan deb hisoblansin. 
 2. 6-bandning sakkizinchi xatboshisi quyidagi tahrirda bayon qilinsin:
 “O‘zbekiston Respublikasi Sog‘liqni saqlash vazirligiga Moliya vazirligi bilan kelishgan holda koronavirus infeksiyasini yuqtirgan bemorlar bilan muloqotga kirishadigan, bemorlar joylashtirilgan obyektlarda (statsionar davolash muassasalarida) davolanayotgan bemorlar sonidan va xodimlarning ishlash xususiyatidan kelib chiqib tibbiyot xodimlari va boshqa xodimlarning me’yorlarini tasdiqlash huquqi berilsin”.
 3. 7-bandning “b” kichik bandi birinchi xatboshisidagi “lavozim maoshi” so‘zlari “pul ta’minoti (ish haqi)” so‘zlari bilan almashtirilsin.
 4. 10-bandning uchinchi xatboshisidagi “8 va 9-bandlarida” so‘zlari “9-bandida” so‘zlari bilan almashtirilsin.